Szám: 1-4/2015.

19. sz. napirendi pont anyaga

**Előterjesztés**

**Zalaszentgrót Város Önkormányzata Képviselő-testületének**

**2015. március 26-i rendes ülésére**

**Tárgy:** A Zalaszentgróti Szociális és Gyermekjóléti Alapszolgáltatási Központ módosított szervezeti és működési szabályzatának, valamint szakmai programjának elfogadása

**Tisztelt Képviselő-testület!**

A Zalaszentgróti Szociális és Gyermekjóléti Alapszolgáltatási Központ Szervezeti és Működési Szabályzatának (a továbbiakban: SZMSZ), valamint szakmai programjának módosítását és kiegészítését átruházott hatáskörben Zalaszentgrót Város Önkormányzatának Képviselő-testülete jogosult jóváhagyni a Zalaszentgrót és Környező Települések Intézményfenntartó Társulása Társulási Megállapodásának 12. pontja értelmében. Az SZMSZ és a Szakmai Program módosítását az alábbi körülmények indukálják:

* A Társulási Megállapodás 2014. szeptember 11-i módosítása alkalmával a megállapodás 2. pontjában a társulás tagjaiként feltüntetett képviselő-testületek tekintetében a nevesítve szereplő polgármesterek helyett a mindenkori polgármesterként kerültek rögzítésre a képviselő-testületek képviseletére jogosult személyek. Ezáltal elkerülhetővé vált az esetlegesen bekövetkező személybéli változásoknak a Társulási Megállapodásban való szükségszerű lekövetése. Ennek megfelelően mind az SZMSZ-ben, mind pedig a szakmai programban azonos módon kerültek feltüntetésre az alapító szervként rögzített képviselő-testületek képviseletre jogosult tagjai.
* Mindkét dokumentum kiegészült az intézmény tevékenységi körének ellátáshoz szükséges, a Zala Megyei Kormányhivatal Szociális és Gyámhivatala által a 2014. év folyamán időközben megadott működési engedélyek adataival. Az intézmény működési engedélyt szerzett a székhelyre vonatkozóan bejegyzett szociális étkeztetésnek Almásháza és Tilaj község közigazgatási területével kibővített, összességében Zalaszentgrót város, Almásháza, Kallósd, Sénye, Tekenye és Tilaj községek közigazgatási területére kiterjedő ellátására. Emellett az intézmény Családsegítő- és Gyermekjóléti Szolgálata a Batthyány u. 15. szám alatti telephelyre vonatkozóan működési engedélyt szerzett a családsegítő szolgáltatás, valamint a gyermekjóléti szolgáltatás tevékenységekre. Ugyanis a Batthyány u. 13. szám alatti telephely kivonásából fakadóan szükségessé vált az új telephelyre vonatkozóan a feladatellátás kontinuitását biztosító határozatlan idejű működési engedélyek beszerzése.
* A fentiekből adódóan az SZMSZ és a szakmai program is kiegészült Almásháza és Tilaj községekkel az étkeztetési tevékenység ellátási területét illetően. E települések részére 2015. január 1. napjától kezdődően működtethető a szolgáltatás. Az intézmény szolgáltatási szerződést kötött az Időskorúak Otthona Nagykapornak intézményével, mint szolgáltatóval, valamint együttműködési megállapodást kötött Almásháza és Tilaj Községek Önkormányzatával a feladatellátás zavartalan biztosítása érdekében. Ugyanakkor a többi településen (Zalaszentgrót, Tekenye, Kallósd, Sénye) étkeztetés céljára az ATROPLUSZ Kft. által üzemeltetett iskolai főzőhelyről kerül az étel kiszállításra. Zalaszentgróton a gépjárművezető szállítja át az ételt a melegítő konyhára. Tekenyére és Kallósdra szintén az ATROPLUSZ Kft. juttatja el a meleg ebédet az ellátottak részére. Sényében jelenleg nincs étkező. Almásháza és Tilaj társult települések saját hatáskörben oldják meg az étel házhoz szállítását, melyet az intézmény és a települési önkormányzatok által kötött együttműködési megállapodás szabályoz.

A fentiek alapján szükségessé vált a kialakított gyakorlati megoldásoknak a szakmai programban történő rögzítése a feladatellátás szakmai tartalma, módja, a biztosított szolgáltatások formái, köre, rendszeressége tekintetében.

* További rendelkezésekkel bővült az SZMSZ a vezetői megbízások tárgyában. Eszerint az alapító okiratban rögzített rendelkezésekkel adekvát módon az intézmény vezetőjének megbízása a közalkalmazottak jogállásáról szóló 1992. évi XXXIII. törvény alapján legfeljebb öt éves időtartamra szól. A nappali ellátásvezető és a vezető családgondozó határozatlan idejű megbízását az intézményvezető adja.
* A vezetők helyettesítési rendje kapcsán részletszabályok lefektetésére került sor az SZMSZ-ben, amelynek értelmében az intézményvezetőt szabadsága, betegsége, hivatalos távolléte, valamint tartós akadályoztatása esetén a nappali ellátásvezető - az idősellátás szakmai irányítója - helyettesíti. Az intézményvezető és az őt helyettesítő nappali ellátásvezető egyidejű távolléte esetén a helyettesítést a vezető családgondozó - a családsegítés szakmai irányítója - végzi.
* A nappali ellátásvezető feladatköre bizonyos rendelkezésekkel bővült az intézményvezető helyettesítésének esetére: az intézmény szakszerű és törvényes működésének biztosításáért való felelősséggel, továbbá az intézményi térítési díjra vonatkozó javaslattétellel.
* A munkaidő-beosztás tárgyában az SZMSZ-be beépítésre került a péntek 1400 – 1600 óráig terjedő ügyelet. A hivatalos munkarend 800-1600 óráig tart, amelytől eltérő beosztás szerint dolgoznak a szakmai irányítók, a családgondozók, a szociális gondozók.
* A szakmai program kiegészült az ellátott jogi képviselő adatainak, elérhetőségeinek rögzítésével külön a zalaegerszegi-zalaszentgróti, külön pedig a keszthelyi járáshoz tartozó társult települések vonatkozásában.
* A Szakmai program pontokba szedve tartalmazza a házi segítségnyújtás körébe tartozó gondozási tevékenységeket és résztevékenységeket.
* Az intézmények közötti együttműködés tekintetében a szakmai program kiegészült a Zala Megyei Kormányhivatal Zalaszentgróti, Keszthelyi és Zalaegerszegi Járási Hivatal Járási Gyámhivatalának partnerként való meghatározásával a hatósági intézkedések és az eseti gyámi kirendelés esetén.
* A szakmai program kibővített formában tartalmazza az intézmény keretében működő szociális munkacsoportok – Kisgyermekesek Klubja és az Életmód Klubok – célkitűzéseit, tevékenységi körét.
* A szakmai program részletesen rendelkezik a ***megelőző pártfogás*** jogintézményéről a megvalósítani kívánt program leírása körében. 2015. január 1-jétől új jogintézményként került bevezetésre a megelőző pártfogás, amelynek célja a szocializáció elősegítése, a bűnismétlés megelőzése minél korábbi szakaszban, ha a gyermek ellen elzárással is büntethető szabálysértés, vagy bűncselekmény megvalósítása miatt indult eljárás. A megelőző pártfogás a gyermekvédelemben a védelembe vételi eljárás keretében kerül alkalmazásra, arról a gyámhatóság határoz. Ugyanakkor a Zalaszentgróti Szociális és Gyermekjóléti Alapszolgáltatási Központ jogosult kezdeményezni a megelőző pártfogás elrendelését.

A gyermek bűnmegelőzési szempontú veszélyeztetettségének magas foka esetén a megelőző pártfogás minden esetben elrendelésre kerül, a veszélyeztetettség közepes fokának megállapítása esetén pedig a gyámhatóság a szülő vagy más törvényes képviselő kérelmének, a gyermekjóléti szolgálat javaslatának és az eset összes körülményének figyelembe vételével dönt a megelőző pártfogás elrendelésének szükségességéről.

A magatartási szabályokat a gyermek véleményének figyelembevételével a gyermekjóléti szolgálat és a megelőző pártfogó javaslatai alapján határozza meg a gyámhivatal. A megelőző pártfogás keretében a gyermek érdekében együttműködik a gyermekjóléti szolgálat és a megelőző pártfogó, közösen igyekeznek elérni a gyermek magatartásának megváltozását és a kiváltó okok feltárását, kezelését, megszüntetését.

* A szakmai programnak az Éves települési tanácskozásra vonatkozó rendelkezései kibővültek a meghívottak tételes felsorolását tartalmazó rendelkezéssel.

A módosításokkal egységes szerkezetű SZMSZ jelen előterjesztés 1. számú mellékletét, a módosításokkal egységes szerkezetű Szakmai Program pedig jelen előterjesztés 2. számú mellékletét képezi.

A Szociális Bizottság a 2015. március 19-i ülésén megtárgyalta a napirendi pontot, és a 8/2015. (III. 19.) számú határozatával T. Képviselő-testületének elfogadásra javasolja a határozati javaslatot.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzata Képviselő-testülete megtárgyalta és jóváhagyta a Zalaszentgróti Szociális és Gyermekjóléti Alapszolgáltatási Központ Szervezeti és Működési Szabályzatának és Szakmai Programjának módosítását az előterjesztés szerinti formában és tartalommal.

A Képviselő-testület felhatalmazza a polgármestert a Zalaszentgróti Szociális és Gyermekjóléti Alapszolgáltatási Központ módosított Szervezeti és Működési Szabályzatának és Szakmai Programjának aláírására.

A Képviselő-testület felkéri a jegyzőt, hogy a döntésről a határozati kivonat egy példányának megküldésével értesítse a Zalaszentgróti Szociális és Gyermekjóléti Alapszolgáltatási Központ intézményvezetőjét.

Határidő: 2014. április 3.

Felelős: Baracskai József polgármester

Dr. Simon Beáta jegyző

Zalaszentgrót, 2015. március 20.

Baracskai József

polgármester

A határozati javaslat a törvényességi követelményeknek megfelel.

|  |  |
| --- | --- |
|  | Dr. Simon Beáta  jegyző |