Szám: 1-4/2015. 13. számú napirendi pont

**Előterjesztés**

**Zalaszentgrót Város Önkormányzata Képviselő-testületének**

**2015. március 26-i rendes ülésére**

**Tárgy:** Döntés közétkeztetési célú helyiségbérletről

**Tisztelt Képviselő-testület!**

Mai testületi ülésünk napirendjén szerepel a 2015. június 30-át követő közétkeztetési kötelezettségünk ellátása érdekében kiírandó közbeszerzési eljárás anyagának elfogadása.

Jelen előterjesztésem a fenti napirendi ponthoz szorosan kapcsolódik, ugyanis az erről való döntés a közbeszerzési eljáráshoz kapcsolódó határozatot is részben determinálja. Előre kívánom bocsátani, hogy a közbeszerzési anyagokban (felhívás, dokumentáció, szerződéstervezet) előírt feltételrendszer meghatározásakor e napirendi javaslat elfogadásával számoltunk.

A 2015. február 12-én megtartott ülésünkön szót ejtettünk már arról, hogy indokolt és célszerű volna, ha közétkeztetési feladatellátásunkba 2016. január 1-jétől a Koncz Dezső Általános Iskola, Kollégium, Különleges Gyermekotthon, Készségfejlesztő Speciális Szakiskola és Egységes Gyógypedagógiai Módszertani Intézmény (a továbbiakban: gyógypedagógiai intézmény) vonatkozásában fennálló kötelezettségünket is bevonhatnánk, melynek révén az összes ilyen jellegű feladatellátás egy szolgáltató kezében összpontosulna.

A gyógypedagógiai intézmény 2013. április 1-jétől a Klebelsberg Intézményfenntartó Központ Zalaszentgróti Tankerületének (a továbbiakban: Tankerület) működtetésében és fenntartásában áll.

A fentiekre tekintettel egyeztetést folytattunk tankerületi igazgató úrral arról, hogy a gyógypedagógiai intézmény vonatkozásában miként láthatnánk el étkeztetési feladatainkat. E körben a konyha- és ebédlőhasználatnak van kiemelkedő jelentősége. A jelenlegi szolgáltató a helyiséghasználatért bérleti díjat és a teljes intézményi közüzemi díjakhoz viszonyított költségátalányt is fizet a Tankerület részére.

Az egyeztetésen tankerületi igazgató úr elzárkózott attól a megoldástól, hogy a közbeszerzés révén kiválasztott szolgáltató 2016. január 1. napjától a tálaláshoz térítésmentesen használhassa ezen helységeket. A ételek tálalás nélküli kiszállítására vonatkozó javaslatunk úgyszintén nem került elfogadásra.

Lehetséges megoldásként felmerült továbbá, hogy a gyógypedagógiai intézmény tanulóinak étkeztetésére a Zalaszentgrót, Kossuth u. 11. szám alatti ebédlőben kerüljön sor, tekintettel azonban az adott esetben középsúlyos értelmi fogyatékossággal élő igénybevevőkre, részben „logisztikai”, de elsősorban emberiességi szempontból ezen felvetést hamar elvetettük.

Végezetül az alábbiakban vázolt megoldást illetően született közöttünk konszenzus:

Tekintettel arra, hogy a gyógypedagógiai intézmény vonatkozásában önkormányzatunk sem fenntartói, sem működtetési jogosítványokkal nem rendelkezik, a konyha és ebédlő majdani szolgáltató általi használatára kizárólag abban az esetben rögzíthetünk feltételeket a közbeszerzési eljárást megindító felhívásban, amennyiben azok használata tekintetében önkormányzatunk megfelelő jogcím alapján érvényes szerződéssel rendelkezik.

A fentiek érdekében javaslom az 1. számú mellékletként csatolt - a Tankerület, mint bérbeadó, valamint önkormányzatunk, mint bérlő által kötendő - bérleti szerződés elfogadását. Ezen megoldással lehetségessé válik, hogy az önkormányzat a helyiségek használatát - szintén díjkötelesen - a majdani szolgáltatónak, mint harmadik személynek engedje át.

Hangsúlyozni kívánom, hogy a bérleti szerződés alapján az önkormányzat által fizetendő ellenszolgáltatás értéke beépítésre került a közbeszerzési feltételrendszerbe, így ezen jogügylet kapcsán közvetlen önkormányzati „veszteség” nem mutatható ki.

A Pénzügyi és Ügyrendi Bizottság az előterjesztést a 2015. március 23-i ülésen tárgyalja és a bizottság határozata a testületi ülésen kerül ismertetésre.

Kérem a T. Képviselő-testületet, hogy az előterjesztést szíveskedjen megtárgyalni és az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának képviselő-testülete a Koncz Dezső Általános Iskola, Kollégium, Különleges Gyermekotthon, Készségfejlesztő Speciális Szakiskola és Egységes Gyógypedagógiai Módszertani Intézmény vonatkozásában fennálló gyermekétkeztetési kötelezettségének 2016. január 1-jétől való ellátása érdekében a Klebelsberg Intézményfenntartó Központ Zalaszentgróti Tankerületével kötendő bérleti szerződést az előterjesztés 1. számú melléklete szerinti tartalommal elfogadja.

A Képviselő-testület felhatalmazza Baracskai József polgármestert a bérleti szerződés aláírására.

**Határidő:** 2015. március 31.

**Felelős:** Baracskai József polgármester

**Zalaszentgrót**, 2015. március 17.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző